[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.7.2006

SEK(2006) 965

KOMMISSIONENS ARBEJDSDOKUMENT

Bilag til meddelelse fra Kommissionen til Europa-Parlamentet og Rådet om den politiske prioritering i bekæmpelsen af ulovlig indvandring af statsborgere fra tredjelande KORTFATTET KONSEKVENSANALYSE { KOM(2006) 402 endeligSEK(2006) 964SEK(2006) 1010}

Det ansvarlige generaldirektorat : Generaldirektoratet for Retfærdighed, Frihed og Sikkerhed

Arbejdsprogram : 2006/JLS/005

Resumé

Den ulovlige indvandring i EU er en udfordring for især immigrationspolitikkens troværdighed både på EU-plan og på nationalt plan . Rådet og Kommissionen har derfor gentagne gange i de senere år understreget, hvor vigtigt det er, at der træffes foranstaltninger til bekæmpelse af ulovlig indvandring.

I betragtning af udfordringens omfang anvendes en helhedsstrategi , der er rettet mod alle migrationsprocessens aspekter, såsom samarbejdet med tredjelande, grænsesikkerhed, menneskehandel, dokumentsikkerhed, ulovlig beskæftigelse, legalisering og tilbagesendelse.

De påviste problemer består i det fortsatte pres fra den ulovlige indvandring i EU, en ulige fordeling af de illegale immigranter mellem medlemsstaterne, humanitære kriser, udnyttelse af illegale immigranter og en række push-faktorer i oprindelseslandene. Subsidiaritetsspørgsmålene behandles også i dette afsnit.

På baggrund af disse problemer er EU-politikkens hovedmålsætninger at begrænse den ulovlige indvandring, samtidig med at de grundlæggende rettigheder overholdes, at forhindre humanitære kriser og at mindske den kriminelle virksomhed, der er forbundet med ulovlig indvandring.

For at undersøge hvordan disse målsætninger kan opfyldes, blev der på de forskellige områder opstillet flere valgmuligheder, som blev vurderet i forhold til en række potentielle virkninger , nemlig virkningerne for den ulovlige indvandring, for den kriminelle virksomhed, der er forbundet med ulovlig indvandring, og for de grundlæggende rettigheder, de politiske virkninger på EU-plan og virkningerne for oprindelses- og transitlandene. Af proportionalitetshensyn er der på dette stadium tale om en foreløbig vurdering.

På denne baggrund blev der udvalgt en række foranstaltninger , som både er effektive , når det gælder den tilsigtede begrænsning dels af den ulovlige indvandring, samtidig med at de grundlæggende rettigheder overholdes, dels af mulighederne for de kriminelle net, der udnytter den ulovlige indvandring, og som er realistiske på kort til mellemlang sigt .

På de områder, hvor der var flere forskellige valgmuligheder, foretrak man følgende: de ydre grænser : øget anvendelse af biometriske data (anden valgmulighed), sikre rejse- og id-dokumenter : udarbejdelse af fælles retningslinjer (anden valgmulighed), ulovlig beskæftigelse : specielt målrettet beskæftigelse af tredjelandsstatsborgere med ulovligt ophold (anden valgmulighed), legalisering : undersøgelse af legaliseringens virkninger (anden valgmulighed), tilbagesendelsespolitik : yderligere udbygning af samarbejdet (anden valgmulighed) og transportvirksomhedernes ansvar og bekæmpelse af menneskesmugling : evaluering af de vedtagne foranstaltninger (anden valgmulighed).